*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 9ης Απριλίου 1986

για την έγκριση τροποποίησης του προγράμματος σχετικά με τη βελτίωση της εμπορίας των ζώων και της μεταποίησης των ζωικών προϊόντων στη Σκοτία, σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στην αγγλική γλώσσα είναι το μόνο αυθεντικό)

(86/167/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1247/85 (2), και ιδίως το άρθρο 5,

Εκτιμώντας:

ότι, στις 30 Απριλίου 1985, η κυβέρνηση του Ηνωμένου Βασιλείου ανακοίνωσε τροποποίηση του προγράμματος σχετικά με τη βελτίωση της εμπορίας των ζώων και της μεταποίησης των ζωικών προϊόντων στη Σκοτία που εγκρίθηκε με την απόφαση 79/954/ΕΟΚ της Επιτροπής (3), και παρείχε συμπληρωματικά στοιχεία στις 4 Σεπτεμβρίου 1985·

ότι η παρούσα τροποποίηση αναφέρεται σε νέα μέτρα εκσυγχρονισμού, ορθολογικής οργάνωσης και επέκτασης των εγκαταστάσεων εμπορίας και μεταποίησης:

- βοοειδών, προβατοειδών και χοίρων,

- πουλερικών και αυγών, καθώς και κουνελιών και φασιανού,

- υποπροϊόντων,

- γάλακτος και γαλακτοκομικών προϊόντων,

- ελαφιού,

καθώς και στον εκσυγχρονισμό και επέκταση των εγκαταστάσεων κατάψυξης, ψυκτικών αποθηκών, εξοπλισμών μειωμένης ενέργειας και των εγκαταστάσεων εμπορίας, και έχει στόχο την προσαρμογή των τεχνικών μεθόδων μεταποίησης και εμπορίας στις ανάγκες της αγοράς· ότι πρόκειται συνεπώς για ένα πρόγραμμα κατά την έννοια του κανονισμού (ΕΟΚ) αριθ. 355/77·

ότι, στο μέτρο που τα σχέδια αφορούν τις αγορές πώλησης με πλειοδοτικό διαγωνισμό ζώων και εργασίες ορθολογικής οργάνωσης που αναλαμβάνονται στα σφαγεία, δημιουργούν δικαίωμα για κοινοτική ενίσχυση μόνο αν οι προβλεπόμενες εγκαταστάσεις οδηγούν στη δημιουργία αποτελεσματικότερων μονάδων, αρίστου μεγέθους·

ότι, στο μέτρο που η τροποποίηση αφορά το γάλα και τα γαλακτοκομικά προϊόντα, η έγκριση δεν περιλαμβάνει το τμήμα που αφορά τη χρησιμοποίηση του αγελαδινού γάλακτος·

ότι τα σχέδια σχετικά με τον τομέα των βιομηχανικών ειδών διατροφής των μικρών κατοικιδίων ζώων μπορούν να τύχουν ενίσχυσης μόνο εφόσον παρέχονται συμπληρωματικές πληροφορίες που αναφέρουν ότι τηρούνται οι διατάξεις του κανονισμού (ΕΟΚ) αριθ. 1932/84 του Συμβουλίου (4)·

ότι, στο μέτρο που το πρόγραμμα αφορά την κατασκευή και τον εκσυγχρονισμό ψυκτικών αποθηκών, η έγκριση αναφέρεται μόνο στο στοιχείο που εξαρτάται από τις εγκαταστάσεις μεταποίησης και εμπορίας που δεν προορίζονται για την αποθεματοποίηση των προϊόντων που διατίθενται στην παρέμβαση·

ότι η τροποποίηση περιλαμβάνει αρκετά από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77 και αποδεικνύει ότι οι στόχοι που αναφέρονται στο άρθρο 1 του εν λόγω κανονισμού μπορούν να επιτευχθούν στον υποδεικνυόμενο τομέα · ότι η υπολογιζόμενη για την πραγματοποίηση της τροποποίησης προθεσμία δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του κανονισμού·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής επί των Διαρθρώσεων της Γεωργίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η τροποποίηση σχετικά με τη βελτίωση των συνθηκών εμπορίας των ζώων και μεταποίησης των ζωικών προϊόντων στη Σκοτία, που ανακοίνωσε η κυβέρνηση του Ηνωμένου Βασιλείου στις 30 Απριλίου 1985 σύμφωνα με τον κανονισμό (ΕΟΚ) αριθ. 355/77, και για την οποία δόθηκαν συμπληρωματικά στοιχεία στις 4 Σεπτεμβρίου 1985, εγκρίνεται, λαμβάνοντας υπόψη τις επιφυλάξεις που αναφέρονται στις ανωτέρω αιτιολογίες.

Άρθρο 2

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 9 Απριλίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 130 της 16. 5. 1985, σ. 1.

(3) ΕΕ αριθ. L 289 της 16. 11. 1979, σ. 40.

(4) ΕΕ αριθ. L 180 της 7. 7. 1984, σ. 1.